વર્ષ 2005થી બીએપીએસના ‘પ્રેમવતી’ મેગેઝિન, ‘દિવ્ય ભાસ્કર’ અને ત્યાર બાદ ‘સંદેશ’માં ‘નારી’ પૂર્તિના સબ એડિટર, તથા ‘ગ્લોબલ ગુજરાત ન્યૂઝ’ વેબસાઇટ સુધીની સફર તો જર્નલિઝમમાં મઝાની રહી. ખરી મુસીબત શરૂ થઈ વર્ષ 2014માં. જ્યારે કંપનીના માલિકોએ નક્કી કર્યું કે હવે તેઓ વેબસાઇટ અને મેગેઝિનને આગળ નહીં ચલાવે. અચાનક જ્યારે સમગ્ર સ્ટાફને આવું કહેવામાં આવે તો ધરતીકંપ થયો હોય તેવું લાગે એ સ્વાભાવિક છે. મારી સામે પણ અચાનક આવી જ સ્થિતિ ઉભી થઈ અને બીજી નોકરીની શોધ શરૂ કરી. મારી એ ગડમથલ હતી કે નવી નોકરી ક્યાં શોધવી ? જો કે કહેવાય છેને કે જ્યારે બધા દરવાજા બંધ થઈ જાય તો એક દરવાજો આપોઆપ ખોલી જાય છે. મારી સાથે પણ કંઇક આવું જ થયું, નોકરીની શોધવાના વિચારો મનમાં ચાલતા હતા કે ત્યાં દૂરદર્શનમાંથી કોલ આવ્યો કે 'તમે રિપોર્ટર અને કોપી એડિટર તરીકે પસંદગી પામ્યા છો. ભગવાનનો આભાર માન્યો અને મેં ઓફર સ્વીકાર લીધી.